joelniklaus/EU_Wikipedias huggingface dataset:
Λιούις Α. Σουίφτ

Ο Λιούις Α. Σουίφτ (Lewis A. Swift, 29 Φεβρουαρίου 1820 – 5 Ιανουαρίου 1913) ήταν Αμερικανός αστρονόμος.

Βίος 
Σύμφωνα με τον ίδιο, η πρώτη φορά που ενδιαφέρθηκε για την αστρονομία ήταν όταν παρατήρησε τον Μεγάλο Κομήτη του 1843, όντας ακόμα μαθητής καθοδόν για το σχολείο του στο Κλάρκσον (Clarkson) της Νέας Υόρκης. Ο δάσκαλός του απέρριψε την ανακάλυψη που έκανε, όμως η ύπαρξη του κομήτη ανακοινώθηκε τρεις ημέρες αργότερα.

Ο Σουίφτ ξεκίνησε να κάνει παρατηρήσεις στο Ρότσεστερ (Rochester) της Νέας Υόρκης ξαπλωμένος στο χιόνι ή από την οροφή ενός μύλου. Αργότερα απέκτησε πατρόνα, τον επιχειρηματία Hulbert Harrington Warner, ο οποίος χρηματοδότησε την κατασκευή ενός αστεροσκοπείου για τον Σουίφτ. Συγκεντρώθηκε ποσό 13.000 δολαρίων για την αγορά ενός τηλεσκοπίου των 16 ιντσών.

Ο Warner χρεοκόπησε το 1893, με συνέπεια να διακοπεί η χρηματική υποστήριξη του Σουιφτ. Ο δεύτερος έφυγε, παίρνοντας μαζί του και το προαναφερθέν τηλεσκόπιο, για την Καλιφόρνια όπου έγινε διευθυντής του Αστεροσκοπείου του όρους Low

Παντρεύτηκε δύο φορές, το 1859 την Lucretia Hunt in 1850 και το 1864 την Carrie D. Ο Edward D. Swift ήταν υιός του από τον δεύτερο γάμο.

Ανακαλύψεις 
Ανακάλυψε, είτε μόνος του είτε σε συνεργασία με άλλους αστρονόμους, αρκετούς κομήτες. Πολλοί από αυτούς είναι περιοδικοί (11P/Tempel-Swift-LINEAR, 64P/Swift-Gehrels, 109P/Swift-Tuttle). Επίσης ανακάλυψε του κομήτες C/1877 G2, C/1878 N1, C/1879 M1, C/1881 J1, C/1881 W1, C/1892 E1, D/1895 Q1, C/1896 G1 και C/1899 E1. Ήταν σε ηλικία 79 ετών όταν ανακάλυψε τον τελευταίο του κομήτη. Επίσης ο Σουίφτ είναι από τους λίγους ανθρώπους που παρατήρησαν τον Κομήτη του Χάλεϋ δύο φορές, παρόλο που αυτός πλησιάζει την Γη κάθε 76 χρόνια.

Το 1878 ισχυρίστηκε πως παρατήρησε δύο πλανήτες που βρίσκονταν εγγύτερα στον Ήλιο, όμως ο ισχυρισμός αυτός ήταν εσφαλμένος.

Ο Σουίφτ ανακάλυψε επίσης εκατοντάδες νεφελώματα, όπως το IC 289.

Βραβεύσεις και τιμητικές διακρίσεις 
Έλαβε τρία Ph. D. από το Πανεπιστήμιο του Ρότσεστερ.

Τιμήθηκε με περισσότερα μετάλλια από οποιονδήποτε άλλο σύγχρονό του αστρονόμο, συμπεριλαμβανομένων τριών χρυσών από την Αυστριακή Ακαδημία Επιστημών στην Βιέννη, τεσσάρων μπρούτζινων από την Αστρονομική Εταιρεία του Ειρηνικού και το Μετάλλιο Λαπλάς της Γαλλικής Αστρονομικής Εταιρείας. Ήταν ο πρώτος που έλαβε το Μετάλλιο Jackson-Gwilt της Βασιλικής Αστρονομικής Εταιρείας (1897).

Ονομάστηκαν προς τιμήν του 
 Ο αστεροειδής 5035 Σουίφτ.
 Ο σεληνιακός κρατήρας Σουίφτ.

Παραπομπές

Εξωτερικοί σύνδεσμοι 

 The Story of Lewis Swift
 Lewis Swift (Photos)
 L. Swift @ Astrophysics Data System

Αμερικανοί αστρονόμοι
Αστρονόμοι του 19ου αιώνα
Ουμάρ Ντιένγκ

Ο Ουμάρ Ντιένγκ (γεννημένος στις 30 Δεκεμβρίου 1972 στο Ντακάρ της Σενεγάλης) είναι πρώην Γάλλος ποδοσφαιριστής. Αγωνίστηκε με τα χρώματα της Γαλλίας ως αμυντικός στους Μεσογειακούς Αγώνες του 1993.

Συλλογική καριέρα 
Γεννημένος στο Ντακάρ της Σενεγάλης, ο Ντιένγκ ξεκίνησε την ενασχόληση με το ποδόσφαιρο σε νεαρή ηλικία από την ΑΣΚ Ζαν ντ'Αρκ. Ο νεαρός αμυντικός μετακόμισε στην Γαλλία σε ηλικία 15 ετών, όπου και υπέγραψε στην Λιλ ΟΣΚ, έπειτα από σχετική εισήγηση του Μπερνάρ Λαμά. Πραγματοποίησε το ντεμπούτο του στην Λιγκ 1 με την Λιλ το 1989. Έπειτα από αριθμό λίγων αναμετρήσεων με την Λιλ, παραχωρήθηκε ως δανεικός στην Λουάν-Κουισό για διάστημα μίας σεζόν. Ο Ντιένγκ επέστρεψε στην Λιλ, όπου και παρέμεινε μέχρι την μεταγραφή του στην Παρί Σεν Ζερμέν το 1996.

Ο Ντιένγκλ πέρασε το μεγαλύτερο μέρος της καριέρας του στην γαλλική Λιγκ 1, ωστόσο αγωνίστηκε και για λογαριασμό της Σαμπντόρια της ιταλικής Σέριε Α, της Ρίζεσπορ, της Τραμπζονσπόρ και της Κόνιασπορ της Σούπερ Λιγκ Τουρκίας, καθώς και της Καβάλας της ελληνικής Σούπερ Λίγκας.

Διεθνής καριέρα 
Ο Ντιένγκ αγωνίστηκε με τα χρώματα της Γαλλίας στους Θερινούς Ολυμπιακούς Αγώνες του 1996 στην Ατλάντα.

Παραπομπές 

Γάλλοι ποδοσφαιριστές
Σενεγαλέζοι ποδοσφαιριστές
Αμυντικοί ποδοσφαιριστές
Ποδοσφαιριστές ολυμπιακής ομάδας Γαλλίας
Ποδοσφαιριστές Λιλ ΟΣΚ
Ποδοσφαιριστές Λουάν-Κουιζώ ΦΚ
Ποδοσφαιριστές Παρί Σεν Ζερμέν
Ποδοσφαιριστές ΟΚ Σαμπντόρια
Ποδοσφαιριστές ΑΖ Οσέρ
Ποδοσφαιριστές ΚΣ Σεντάν-Αρδέννες
Ποδοσφαιριστές Τραμπζονσπόρ
Ποδοσφαιριστές Κόνιασπορ
Ποδοσφαιριστές Ρίζεσπορ
Ποδοσφαιριστές Ακράτητου Άνω Λιοσίων
Ποδοσφαιριστές ΑΟ Νέα Καβάλα
Ποδοσφαιριστές Λιγκ 1
Ποδοσφαιριστές Σέριε Α
Ποδοσφαιριστές Σούπερ Λιγκ Τουρκίας
Ποδοσφαιριστές ΑΣΚ Ζαν ντ'Αρκ
Ιωάννης Κίνιας

Ο Ιωάννης Κίνιας (Δίστομο, 1881 - Αθήνα, 18 Φεβρουαρίου 1963) του Σπυρίδωνος ήταν Έλληνας δικηγόρος και πολιτικός. Υπηρέτησε ως γερουσιαστής και ως βουλευτής Αττικής και Βοιωτίας.

Βιογραφία

Σταδιοδρομία 
Μετά τις νομικές του σπουδές στο Πανεπιστήμιο της Αθήνας, ειδικεύτηκε στην ποινικολογία. Στην αρχή εργάστηκε στη Βοιωτία και έπειτα στην Αθήνα.

Εξελέγη βουλευτής Αττικοβοιωτίας και Αττικής το 1920 και το 1926 με το Λαϊκό Κόμμα), καθώς και το 1946 με το Συνδυασμό Εθνικού Κόμματος Ελλάδος του Ναπολέοντα Ζέρβα λαμβάνοντας 1.882 ψήφους. Στις 16 Σεπτεμβρίου 1947 προσχώρησε στο Δημοκρατικό Σοσιαλιστικό Κόμμα. 

Η τελευταία του βουλευτική θητεία ξεκίνησε στις 15 Αυγούστου του 1957 με το Κόμμα Φιλελευθέρων μετά τον θάνατο του Λουκά Κουτσοπέταλου, καθώς τον διαδέχθηκε στην χηρεύουσα έδρα και ολοκληρώθηκε το 1958. Ήταν επίσης γερουσιαστής Αττικής και Βοιωτίας (1929, 1932) και αντιπρόεδρος της Γερουσίας από τις 4 Νοεμβρίου 1932 ως τις 30 Ιανουαρίου 1934. Η θητεία του στη Γερουσία διήρκεσε από τις 21 Απριλίου 1929 ως την 1η Απριλίου 1935.  

Ως πρόεδρος επιτροπής αποτελούμενης από βουλευτές, ο Ιωάννης Κίνιας συνέταξε το Σύνταγμα του 1952. 

Τον Μάρτιο του 1922 πρωταγωνίστησε σε λογομαχία εντός του κοινοβουλίου, όταν απευθυνόμενος προς τους βενιζελικούς βουλευτές της Θράκης, που επεσήμαναν την απειλή σφαγής των Ελλήνων της Τουρκίας από τον Μουσταφά Κεμάλ, απάντησε: «Καλλίτερα να σας σφάξη εσάς ο Κεμάλ παρά να σφάξη εμάς ο Γύπαρης», αναφερόμενος στη δράση των βενιζελικών παρακρατικών κατά τα προηγούμενα χρόνια, που είχαν ως αποτέλεσμα την απρόκλητη εκτέλεση του βασιλικού βουλευτή Ίωνα Δραγούμη.

Πέθανε στις 18 Φεβρουαρίου 1963 σε ηλικία 82 ετών και κηδεύτηκε από τον ιερό ναό των Αγίων Θεοδώρων, στο Πρώτο Νεκροταφείο Αθηνών.

Προσωπική ζωή 
Ήταν παντρεμένος με την Κρυσταλλία Κίνια. Ο γιος του, Δημοσθένης Κίνιας, που τον διαδέχτηκε στην πολιτική, εκλέχτηκε, επίσης, βουλευτής Βοιωτίας, με την Ένωση Κέντρου, το 1961, 1963 και το 1964, ο δε εγγονός του Γιάννης Δημοσθ. Κίνιας, πολιτεύθηκε με το Κόμμα της Πολιτικής Άνοιξης στην Α΄ Αθηνών, κατά τις εκλογές του 1993 και 1996, και διετέλεσε Πρόεδρος του Ελληνικού Ερυθρού Σταυρού (Ε.Ε.Σ.) , από τον Σεπτέμβριο 2014 έως τον Φεβρουάριο 2015.

Παραπομπές 

Ποινικολόγοι
Έλληνες Γερουσιαστές
Βουλευτές Βοιωτίας
Βουλευτές Αττικής
Βουλευτές εκλεγμένοι με το Λαϊκό Κόμμα
Βουλευτές εκλεγμένοι με το κόμμα των Φιλελευθέρων
Βουλευτές Αττικοβοιωτίας
Θεόδωρος Ααρώνιος

Ο Θεόδωρος Ααρώνιος ήταν βυζαντινός αξιωματούχος, στρατηγός, διοικητής του Θέματος Ταρών και τελευταίος Κατεπάνω της Βαασπρακανίας. Ήταν γιος του Ααρών Ραδομηρού και εγγονός του Βούλγαρου τσάρου Ιβάν Βλάντισλαβ.

Το 1055 εισέβαλαν στις αρμενικές βυζαντινές επαρχίες τουρκομάνοι οι οποίοι πολιόρκησαν και λεηλάτησαν το Ανίον. Κατά την επίθεση τους στην περιοχή του Χλιάτ σκότωσαν και τον Θεόδωρο.

Παραπομπές 

Βυζαντινοί διοικητές Θεμάτων
Θεοδωρος
Βυζαντινοί δούκες
Κατεπάνω
Βυζαντινοί του 11ου αιώνα
Λιούτοβιντ της Ζαχουμλίας

Ο Λιούτοβιντ της Ζαχλουμίας ήταν Σλάβος, γηγενής, κυβερνήτης της Ζαχλουμίας, στη σημερινή δυτική Ερζεγοβίνη και νότια της Κροατίας, που άκμασε στα μέσα του 11ου αιώνα υποτελής στη Βυζαντινή Αυτοκρατορία. Ήταν ο τελευταίος Βυζαντινός  διοικητής του Θέματος του Σιρμίου το 1039-1042.

Σε έναν χάρτη του Ιουλίου του 1039 ο Λιούτοβιντ αναφέρεται με τους βυζαντινούς τίτλους του πρωτοσπαθάριου επί του χρυσιτρικλίνου, ύπατου, και στρατηγός της Σερβίας και της Ζαχλούμιας, γεγονός που υποδηλώνει ότι ο αυτοκράτορας Μιχαήλ Δ΄ του χορήγησε την διοίκηση αυτών των εδαφών, συμπεριλαμβανομένης και της Διοκλείας.

Το 1042 ο Ζουπάνος της Ράσκας Μπαν της Βοσνίας και ο Λιούτοβιντ έλαβαν μεγάλες ποσότητες χρυσού από τον Βυζαντινό αυτοκράτορα για την υποστήριξή τους στην ανατροπή του Στέφαν Βόγισλαβ της Διοκλείας. Αυτός οδήγησε τον στρατό εναντίον της Διοκλείας το 1043, αλλά έπεσε σε ενέδρα στον λόφο Κλομπούκ κι έχασε την μάχη από τον Βόισλαβ, ο οποίος νίκησε. Ο Βόισλαβ έπειτα συνέχισε για να προσαρτήσει το μεγαλύτερο μέρος του Ζαχλουμίου και της Τραβουνίας.

Παραπομπές

Πηγές 
 
 Medieval Lands: Montenegro

Βυζαντινοί στρατηγοί
Βυζαντινοί διοικητές Θεμάτων
Ζαχλουμία
Βυζαντινοί Ύπατοι
John Komnenos
Σήμα κινδύνου

Μία σειρά επεισοδίων ξαφνιάζει την ήσυχη ζωή της Θεσσαλικής πόλης των Φαρσάλων. Κάποια γεγονότα ασυνήθιστα για την μικρή επαρχιακή πόλη αναστατώνουν την μικρή κοινωνία.

Ο ενοχος είναι απροσμενα ένα από τα πιο αξιοτιμα μελη της κοινωνιας της μικρής πόλης, ο οποιος περναει καποια υπαρξιακη κριση, φοβουμενος την διαρκη απειλη του πολεμου, της πεινας, και της ανθρωπινης εξαθλιωσης που αυτά τα κακα συνεπαγονται. Είναι 1959, και ενώ εχουν περασει αρκετα χρονια από το τελος του δευτερου παγκοσμιου πολεμου, και του εμφυλιου που συνταραξε την χωρα μας, ο ψυχρος πολεμος αναμεσα στις δυο υπερδυναμεις είναι σε πληρη εξαρση, και η απειλη νεου πολεμου αρκετα πιθανη.
Η φοβια του για τα πιθανως επερχομενα κακα, και η ολη αβεβαιοτητα, του προκαλει ψυχωτικες καταστασεις, που τον κανουν να ξεσπασει. Αργοτερα, και ενώ φοβαται την πιθανη ανακαλυψη και συλληψη του, εκμυστηρευεται τις ανησυχιες του σε καποιον που τις υιοθετει και αρχιζει να εχει τα ιδια αγχη και ανησυχιες.

Οσο τα πραγματα εξελισσονται, οι καταστασεις φευγουν από τον ελεγχο των δυο ανδρων, και καταληγουν σε τραγωδια. Όταν ο ενας προσπαθει να βρει ιατρικη βοηθεια, από την μια βρισκει καποιον που τον παρακολουθει, αλλα από την άλλη απορριπτει την ιατρικη βοηθεια που του προσφερεται.

Το μυθιστόρημα ανακατευει εντεχνα αλλους χαρακτηρες της επαρχιακης πολης, με πολλη αξιοπιστια και αρκετα αντικειμενικα για το πώς λειτουργουσε η κοινωνια εκεινη την περιοδο.

Ιστορικά μυθιστορήματα
Ζαν-Ερίκ Βερν

Ο Ζαν-Ερίκ Βερν (Jean-Éric Vergne, 25 Απριλίου 1990) είναι Γάλλος οδηγός, ο οποίος από το 2012 μέχρι το 2014 αγωνίστηκε στη Φόρμουλα 1 για λογαριασμό της Σκουντερία Τόρο Ρόσσο. Στο Παγκόσμιο πρωτάθλημα Φόρμουλα 1 (2015) έχει θέση δοκιμαστή και αναπληρωματικού οδηγού στη Φερράρι.

Πρώτα χρόνια 
Ο Βερν γεννήθηκε στο Ποντουάζ της Γαλλίας. Το 2010 αγωνίστηκε στη Βρετανική Φόρμουλα 3 και αναδείχτηκε παγκόσμιος πρωταθλητής στη Φόρμουλα Ρενό. Το 2012 εντάχθηκε στη Φόρμουλα 1 ως οδηγός της Σκουντερία Τόρο Ρόσο, ομάδα στην οποία παρέμεινε μέχρι το 2014. Μετά τη λήξη της καριέρας του στη Φόρμουλα 1 ο Βερν πήρε μέρος στη Φόρμουλα Ε με την ομάδα Andretti Autosport όπου το 2017 - 2018 και το 2018 - 2019 αναδείχθηκε Παγκόσμιος Πρωταθλητής.

Γάλλοι οδηγοί Φόρμουλα 1
Οδηγοί Φόρμουλα Ε
Κυβέρνηση Τσίπρα

Το 2015 σχηματίστηκαν δυο κυβερνήσεις με πρωθυπουργό τον Αλέξη Τσίπρα, τον Ιανουάριο και το Σεπτέμβριο:

Κυβέρνηση Αλέξη Τσίπρα Ιανουαρίου 2015
Κυβέρνηση Αλέξη Τσίπρα Σεπτεμβρίου 2015
Έφη (όνομα)

Έφη, ελληνικό γυναικείο κύριο όνομα, αρκετά συνηθισμένο ως σύντομος ή υποκοριστικός τύπος βαφτιστικών με πρόθεμα Ευ- [ef], όπως Ευτυχία, Ευθυμία, Ευφημία, Ευσταθία, Ευφροσύνη κτλ, αλλά και βαφτιστικών όπως Ιφιγένεια, Φωτεινή, Αφέντρα κτλ.

Το όνομα Έφη σε άλλες γλώσσες
 αγγλικά: Effie

Πρόσωπα
 Έφη (Ευτυχία) Σαρρή (1933–2001), τραγουδίστρια
 Έφη (Ευφροσύνη) Σφυρή (1973), πρώην αθλήτρια του βόλεϊ
 Έφη (Ευθυμία) Παπαθεοδώρου (1938), ηθοποιός
Έφη (Ευσταθία) Γεωργοπούλου-Σαλτάρη (1954), πολιτικός
 Έφη (Ευφημία) Κόντα (1985), ηθοποιός
 Έφη (Φωτεινή) Γαζή (1966), καθηγήτρια της Ιστορίας

Εξωτερικοί σύνδεσμοι

Παραπομπές

Γυναικεία ελληνικά ονόματα
Υποκοριστικά ονόματα
Μπουφάν

Το μπουφάν είναι είδος ρούχου το οποίο φοριέται κατά το χειμώνα για την προστασία απ' το κρύο. Τα τελευταία χρόνια
ωστόσο έχουν βγει και καλοκαιρινά και ανοιξιάτικα, τα οποία είναι πιο ελαφριά.Είναι ένα ρούχο για το πάνω μέρος του σώματος, που συνήθως εκτείνεται κάτω από τους γοφούς.[1] Εχει συνήθως μανίκια και στερεώνει στο μπροστινό μέρος ή ελαφρώς στο πλάι. Ένα σακάκι είναι γενικά πιο ελαφρύ, πιο στενό και λιγότερο μονωτικό από ένα παλτό, που είναι εξωτερικά ενδύματα. Μερικά σακάκια είναι μοντέρνα, ενώ άλλα χρησιμεύουν ως προστατευτικά ρούχα.

Ετυμολογία του ονόματος του ρούχου
Το όνομα του ρούχου προήλθε απ' τη Γαλλική λέξη bouffant η οποία σημαίνει φουσκωτός και αυτό επειδή τα
πρώτα μπουφάν που κυκλοφόρησαν στην αγορά ήταν φουσκωτά. Τα μπουφάν πρωτοφτιάχτηκαν στη Γαλλία κι απο κει διαδόθηκαν
και στον υπόλοιπο Κόσμο. Τα μπουφάν βγαίνουν σε πολλές ποιότητες και χρώματα.

Είδη μπουφάν
Υπάρχου πολλά είδη μπουφάν, απ' τα οποία τα δημοφιλέστερα είναι τα ακόλουθα:

 μπουφάν αδιάβροχα, για προστασία απ' τη βροχή
 μπουφάν με πούπουλα χήνας για τον πολύ Χειμώνα
 μπουφάν με άλλου είδους επένδυση, για τις ημέρες με ήπιο καιρό
 μπουφάν πιο λεπτά για την Άνοιξη και το Καλοκαίρι και 
 μπουφάν αμάνικα για το Φθινόπωρο

Τα μπουφάν τις περισσότεες φορές έχουν μανίκια. Επίσης μπορεί να έχουν κουκούλα η οποία άλλοτε είναι ενσωματωμένη επάνω στο 
ρούχο κι άλλοτε είναι αφαιρούμενη. 

Ένδυση
Αναπαράσταση (ταινία)

Η Αναπαράσταση είναι το κινηματογραφικό ντεμπούτο του Έλληνα σκηνοθέτη Θεόδωρου Αγγελόπουλου. Είναι η πρώτη μεγάλου μήκους ταινία του σκηνοθέτη και προβλήθηκε το 1970. Αποτελεί ταινία-σταθμό για τον Νέο ελληνικό κινηματογράφο (Ν.Ε.Κ), καθώς είναι η πρώτη ταινία που μεταβάλλει το καθιερωμένο "ευθύγραμμο" αφηγηματικό και σκηνοθετικό στιλιζάρισμα που χαρακτήριζε τον εμπορικό κινηματογράφο των προηγούμενων δεκαετιών. 

Πρωταγωνιστούν η Τούλα Σταθοπούλου (Ελένη), ο Γιάννης Τότσικας (αγροφύλακας), ο Θάνος Γραμμένος (αδελφός της Ελένης), ο Πέτρος Χοϊδάς (εισαγγελέας), ο Μιχάλης Φωτόπουλος (άντρας της Ελένης), ο Αλέξανδρος Αλεξίου (αστυνόμος), ο Γιάννης Μπαλάσκας (αξιωματικός της χωροφυλακής) και πολλοί άλλοι. Η υπόθεση εκτυλίσσεται σε ένα ορεινό χωριό της Ηπείρου και αφορά την αστυνομική και δημοσιογραφική διερεύνηση του θανάτου ενός μετανάστη, που λίγες ημέρες μετά την επιστροφή του από τη Γερμανία δολοφονείται από τη γυναίκα του και τον εραστή της. Η δολοφονία -πραγματικό γεγονός- συμβολίζει το θάνατο ενός χώρου, ενός κόσμου.

Κριτικές και διακρίσεις 
Η ταινία απέσπασε πολύ καλές κριτικές, παρόλο που στο εξωτερικό δεν έγινε ιδιαίτερα γνωστή. Κέρδισε 5 βραβεία στο 11ο Φεστιβάλ Κινηματογράφου Θεσσαλονίκης, αποσπώντας θερμά χειροκροτήματα και πέντε βραβεία: καλύτερης καλλιτεχνικής ταινίας, β’ γυναικείου ρόλου (Τούλα Σταθοπούλου), φωτογραφίας (Γιώργος Αρβανίτης), πρωτοεμφανιζόμενου σκηνοθέτη και κριτικών καλύτερης ταινίας μεγάλου μήκους. 

Επίσης, κέρδισε το βραβείο Φιπρεσκί - Ειδική Μνεία στο Διεθνές Φεστιβάλ Κινηματογράφου Βερολίνου. Οι κριτικοί της εποχής έμειναν εντυπωσιασμένοι από την αισθητική και την αφηγηματική πρωτοπορία της ταινίας.

Παραπομπές

Ταινίες σε σκηνοθεσία Θόδωρου Αγγελόπουλου
Ελληνικές ταινίες
Ταινίες του 1970
Ελληνικές δραματικές ταινίες
Ελληνόφωνες ταινίες
Ταινίες σε σενάριο Θεόδωρου Αγγελόπουλου
Σκηνοθετικό ντεμπούτο σε ταινίες
Βραβείο Καλύτερης Ταινίας στο Φεστιβάλ Κινηματογράφου Θεσσαλονίκης
Ηθογραφικές ταινίες
Ελληνικές ασπρόμαυρες ταινίες
Παγωτατζής

Ο παγωτατζής ή παγωτάς ήταν πλανόδιος πωλητής παγωτών & υπήρχε ως τη δεκαετία του 1970 κυρίως σε αστικά κέντρα.

Περιγραφή
Ο παγωτατζής (παγωτάς) πουλούσε παγωτό στεκόμενος σε πολυσύχναστα σημεία ή περιφερόμενος στις γειτονιές, καθώς εκείνη την εποχή δεν υπήρχαν καταψύκτες στα περίπτερα, όπως σήμερα. Ήταν από τους «γραφικούς» πλανόδιους πωλητές. Για να ξεχωρίζει και να διακρίνεται στο πλήθος προκειμένου να έλκει πελατεία, φορούσε χαρακτηριστική άσπρη μπλούζα και καπέλο πολλές φορές παρόμοιο με του μάγειρα, για τον ίδιο λόγο (να μην πέφτουν τρίχες απ΄ το μαλλί του στο παγωτό). Το παγωτό που πουλούσε ήταν το πλέον γνωστό παγωτό-χωνί, ή αλλιώς χωνάκι. Σαν γεύση, επικρατούσε αρχικά το καϊμάκι. Χρησιμοποιούσε για την δημιουργία, την διατήρηση και την μεταφορά του παγωτού τροχήλατη προθήκη με ψύξη, χειροκίνητη ή συνδυασμένη με τρίκυκλο ποδήλατο. Εμφανιζόταν προς το τέλος της άνοιξης, κατά το καλοκαίρι, ενώ από το φθινόπωρο και μετά ασκούσε άλλο επάγγελμα.

Σήμερα
Σήμερα, με την ανάπτυξη της τεχνολογίας, ο παγωτάς έχει σχεδόν εκλείψει και στη θέση του πλέον βρίσκονται οι καταψύκτες των περιπτέρων.

Πηγές

 1898, Κωνσταντινούπολη. Ο παγωτατζής μιας άλλης εποχής που συντηρούσε το παγωτό με χιόνι από τα βουνά

Παραπομπές

Εξωτερικοί σύνδεσμοι 

Παραδοσιακά επαγγέλματα
Πλανόδιοι μικροπωλητές
Υπαίθριοι μικροπωλητές
Χάρτμαν (κρατήρας)

Ο Χάρτμαν είναι κρατήρας πρόσκρουσης στην αθέατη από τη Γη πλευρά της Σελήνης. Βρίσκεται επάνω στο δυτικό-νοτιοδυτικό χείλος του τοιχώματος της τεράστιας πεδιάδας Mendeleev και προεξέχει μερικώς στο ευρύ εσωτερικό τοίχωμα αυτής της μορφολογικής περιοχής. Πλησίον του βρίσκεται ο κρατήρας Γκρην.

Η ασυνήθιστη τοποθέτηση αυτού του κρατήρα καθώς και η εγγύτητα του Γκρην, έχουν δώσει στον Χάρτμαν μια εξωτερική στεφάνη ιδιαίτερου σχήματος. Το χείλος είναι ελαφρώς επίμηκες και έχει ένα εξόγκωμα προς τα έξω προς τα ανατολικά. Το εσωτερικό τοίχωμα είναι πιο φαρδύ στην ανατολική πλευρά, αντισταθμίζοντας το εσωτερικό δάπεδο στη δυτική. Αυτό έχει ωοειδές σχήμα το οποίο είναι ακανόνιστο.

Εκτιμάται πως δημιουργήθηκε κατά την Κοπερνίκια περίοδο.

Παραπομπές

Δευτερεύοντες κρατήρες

Βιβλιογραφία 
 
 
 
 
 
 
 
 
 
 
 
 

Κρατήρες Σελήνης
Σκοτ Φόρτσιουν

Ο Σκοτ Τόμας Φόρτσιουν (γεννημένος στις 23 Ιανουαρίου 1966) είναι Αμερικανός παλαίμαχος διεθνής πετοσφαιριστής. Έχει ύψος 198εκ και αγωνιζόταν στη θέση του διαγωνίου.

Καριέρα 
Ο Σκοτ Φόρτσιουν αγωνιζόταν από το 1981 μέχρι το 1984 στην ομάδα πετοσφαίρισης του λυκείου του, το Λαγκούνα Μπιτς. Μάλιστα, με την ομάδα του σχολείου κατάφερε να κατακτήσει το τοπικό Πρωτάθλημα CIF ΤΟ 1983. 

Το 1985 εισήχθη στο κολλέγιο Στάνορντ Κόλετζ, όπου συνέχισε να παίζει πετοσφαίριση μέχρι την αποφοίτησή του, τέσσερα χρόνια αργότερα. Οι εμφανίσεις του με την ομάδα του κολλεγίου του οδήγησαν τον Φόρτσιουν μέχρι και την εθνική ομάδα πετοσφαίρισης των ανδρών των ΗΠΑ. Μάλιστα, κατάφερε να κατακτήσει το χρυσό μετάλιο στους Ολυμπιακούς Αγωνες του 1988.

Αμέσως μετά την αποφοίτησή του και μέχρι το 1992, ο Φόρτσιουν συνέχισε να αγωνίζεται ως πετοσφαιριστής, κυρίως όμως με την εθνική ομάδα της Αμερικής, με την οποία συμμετείχε σε πολλές διοργανώσεις όπως Παγκόσμια Πρωταθλήματα, Αγώνες Καλής Θελήσεως, Παναμερικανικούς Αγώνες κλπ. Το 1992 μάλιστα κατέκτησε το χάλκινο μετάλλιο στους Ολυμπιακούς Αγώνες της Βαρκελώνης.

Το 1992 αποφάσισε να αναζητήσει την τύχη του και εκτός των συνόρων των ΗΠΑ, με αποτέλεσμα να βρεθεί στην Ευρώπη και συγκεκριμένα στην Ιταλία, όπου αγωνίστηκε για ένα χρόνο στο εγχώριο πρωτάθλημα με τη φανέλα της Μπρέσια. Στη συνέχεια μεταπήδησε στην Ελλάδα για λογαριασμό του Ολυμπιακού Πειραιώς στον οποίο αγωνίστηκε για ένα χρόνο κατακτώντας μάλιστα το πρωτάθλημα Ελλάδας του 1994.

Μετά το επιτυχημένο πέρασμά του από την Ευρώπη, ο Φόρτσιουν αποφάσισε να επιστρέψει στις ΗΠΑ το 1994 και λίγο καιρό αργότερα τερμάτισε την καριέρα του.

Διεθνείς συμμετοχές 
Ο Σκοτ Φόρτσιουν ήταν διεθνής με την εθνική ομάδα πετοσφαίρισης των ΗΠΑ για δέκα χρόνια (1986-96) πραγματοποιώντας δεκάδες συμμετοχές.

Τίτλοι 
 1 Πρωτάθλημα CIF: 1983
 1 Πρωτάθλημα Ελλάδας: 1994
 1 Χρυσό Μετάλλιο Ολυμπιακών Αγώνων: 1988

Πηγές 
 Το βιογραφικό του Φόρτσιουν

Αμερικανοί πετοσφαιριστές
Αμερικανοί Ολυμπιονίκες
Ολυμπιονίκες της πετοσφαίρισης
Πετοσφαιριστές ΟΣΦΠ
Αντώνης Τσακιρόπουλος

Ο Αντώνης Τσακιρόπουλος (γεννημένος στις 1 Ιουλίου 1969) είναι Έλληνας παλαίμαχος διεθνής πετοσφαιριστής και νυν προπονητής πετοσφαίρισης. Έχει ύψος 205εκ και αγωνιζόταν στη θέση του κεντρικού.

Καριέρα 
Ο Αντώνης Τσακιρόπουλος έκανε τα πρώτα του βήματα στις ακαδημίες της Ορεστιάδας το 1986, ομάδας της γενέτειράς του. Από το 1987 έως το 1995 αγωνιζόταν στον Α.Ο.Ορεστιάδας και ήταν μέλος της Εθνικής Εφήβων και αργότερα το 1989 έγινε μέλος της Εθνικής Ανδρών. Εκεί παρέμεινε μέχρι το 1995 όταν και μετεγγράφη στον Ολυμπιακό Πειραιώς.

Στην ομάδα του Πειραιά παρέμεινε μέχρι το 2007 έχοντας καταφέρει να κατακτήσει πέντε πρωταθλήματα Ελλάδος, τέσσερα Κύπελλα Ελλάδος και δύο Κύπελλα Κυπελλούχων Ευρώπης. Μετά το πέρασμά του από τον Ολυμπιακό, ο Τσακιρόπουλος αγωνίστηκε στη Λαμία για δύο σεζον 2007-2009 και στην Κηφησιά έως το 2010, όπου σταμάτησε την καριέρα του προκειμένου να αναλάβει πόστο βοηθού προπονητή στην Εθνική Ελλάδος.

Προπονητική καριέρα  
Ο Τσακιρόπουλος έχει διατελέσει βοηθός προπονητή στην Εθνική Ελλάδος Ανδρών. Διετέλεσε προπονητής στον Ερμή Περάματος το 2011 και στις ακαδημίες του Ολυμπιακού από το 2012 έως το 2018. Σήμερα είναι προπονητής της γυναικείας ομάδας του Α.Ο.Π. Φαλήρου στην Β΄Εθνική Κατηγορία.

Διεθνείς συμμετοχές 
Ο Αντώνης Τσακιρόπουλος έχει πραγματοποιήσει με τη φανέλα της Εθνικής Ελλάδος 393 συμμετοχές.

Τίτλοι

Καλύτερος Μπολέρ του πρωταθλήματος 

 1993, 1994, 1998, 2000, 2001, 2003

Διεθνείς
 2 Κύπελλα Κυπελλούχων Ευρώπης:
 1996, 2005

Συλλογικοί 
 5 Πρωταθλήματα Ελλάδας:
1998, 1999, 2000, 2001, 2003
 4 Κύπελλα Ελλάδας:
1997, 1998, 1999, 2001
 1 Σούπερ Καπ Ελλάδας:
2000

Πηγές 
 Το βιογραφικό του Αντώνη Τσακιρόπουλου
 Επιστροφή Τσακιρόπουλου στον Ολυμπιακό
 Αντώνης Τσακιρόπουλος

Πετοσφαιριστές ΟΣΦΠ
Έλληνες αθλητές της πετοσφαίρισης
Ντίμο Τόνεφ

Ο Ντίμο Γκεοργκίεφ Τόνεφ (γεννημένος στις 2 Ιουλίου 1964) είναι Βούλγαρος παλαίμαχος διεθνής πετοσφαιριστής. Έχει ύψος 205 εκ. και αγωνιζόταν στη θέση του κεντρικού.

Καριέρα 
Ο Ντίνο Τίνεφ έκανε τα πρώτα του βήματα στο χώρο της πετοσφαίρισης στις ακαδημίες της ΤΣΣΚΑ Σόφιας, η οποία έμελλε να αποτελέσει και την ομάδα με την οποία υπέγραψε το πρώτο του επαγγελματικό συμβόλαιο. Το 1983 μεταπήδησε στην έταιρη ομάδα της Σόφιας, τη Λέφσκι, στην οποία παρέμεινε για τα επόμενα έξι χρόνια.

Το 1989 άφησε τη Βουλγαρία και ταξίδεψε στην Ιταλία στην οποία παρέμεινε για πέντε χρόνια αγωνιζόμενος με τις Πάντοβα (1989-90), Βόλει Τρεβίζο (1990-92), Πράτο (1992-93) και Κατάνια (1993-94).

Το 1994 μεταπήδησε στην Ελλάδα για λογαριασμό του Ολυμπιακού Πειραιώς στον οποίο παρέμεινε για ένα χρόνο χωρίς να καταφέρει να κατακτήσει κάποιο τίτλο. Το 1995 μεταπήδησε στον Παναθηναϊκό, στον οποίο παρέμεινε για τρία χρόνια.

Επόμενος και τελευταίος -όπως αποδείχθηκε- σταθμός της επαγγελματικής καριέρας του Τόνεφ ήταν η τουρκική Γαλατάσαράι.

Διεθνείς συμμετοχές 
Ο Ντίμο Τόνεφ ήταν διεθνής με την εθνική ομάδα πετοσφαίρισης της Βουλγαρίας για αρκετά χρόνια πραγματοποιώντας δεκάδες συμμετοχές. Μεταξύ άλλων, συμμετείχε με την εθνική Βουλγαρίας στους Ολυμπιακούς Αγώνες της Ατλάντα το 1996.

Τίτλοι 
 1 CEV Cup: 1991

Πηγές
 Το βιογραφικό του Τόνεφ

Βούλγαροι πετοσφαιριστές
Πετοσφαιριστές ΟΣΦΠ
Πετοσφαιριστές ΠΑΟ
Κώστας Στιβαχτής

Ο Κώστας Στιβαχτής (γεννημένος στις 22 Μαΐου 1980) είναι Έλληνας επαγγελματίας πετοσφαιριστής. Έχει ύψος 1,86 μ. και αγωνίζεται στη θέση του πασαδόρου.

Καριέρα 
Ο Κώστας Στιβαχτής έκανε τα πρώτα του βήματα στο χώρο της πετοσφαίρισης στις ακαδημίες του Ιωνικού Ν.Φ., με τον οποίο μάλιστα υπέγραψε και το πρώτο του επαγγελματικό συμβόλαιο συνεργασίας.

Στον Ιωνικό παρέμεινε μέχρι το 2003, όταν και μεταπήδησε στον Α.Ο. Παγκρατίου.

Τη σεζόν 2004-05, ο Στιβαχτής αγωνίστηκε με τον ΑΟΝΣ Μίλων, ενώ την αμέσως επόμενη χρονιά αγωνίστηκε με τις ομάδες της ΑΕ Νίκαιας και του Ολυμπιακού Πειραιώς.

Τη διετία 2006-08, αγωνίστηκε με τις φανέλες των ΑΟ Ορεστιάδας και ΑΟ Παγκρατίου.

Το 2008 μετεγγράφη στην ΑΕΚ, με την οποία κέρδισε το πρωτάθλημα Α2 εθνικής κατηγορίας του 2009, το οποίο και σηματοδοτούσε την άνοδο της ομάδας στην ανώτατη εθνική κατηγορία της ελληνικής πετοσφαίρισης.

Επόμενος σταθμός στην καριέρα του Στιβαχτή ήταν ο Παμβοχαϊκός, στον οποίο παρέμεινε για δύο χρόνια.

Μετά το πέρασμά του από τον Παμβοχαϊκό, ο Στιβαχτής δοκίμασε την τύχη του σε ομάδα του εξωτερικού, για πρώτη φορά στην πολυετή καριέρα του. Συγκεκριμένα, υπέγραψε συμβόλαιο συνεργασίας με την ιταλική Καστεγιάνα Γκρότε, στην οποία, ωστόσο, παρέμεινε για μόλις μία σεζόν.

Το 2013 επέστρεψε στην Ελλάδα για λογαριασμό του Παναθηναϊκού, στον οποίο παρέμεινε για δύο χρόνια.

Το καλοκαίρι του 2015, ο Κώστας Στιβαχτής υπέγραψε μονοετές επαγγελματικό συμβόλαιο συνεργασίας με τον Ολυμπιακό, στον οποίο επέστρεψε εννιά χρόνια μετά την αποχώρησή του από το σύλλογο. 
Στην ομάδα του Πειραιά παραμένει μέχρι και σήμερα.

Διεθνείς συμμετοχές 
Ο Κώστας Στιβαχτής είναι διεθνής με την εθνική ομάδα πετοσφαίρισης της Ελλάδας, με την οποία έχει πραγματοποιήσει αρκετές συμμετοχές.

Διεθνείς Τίτλοι - Διακρίσεις 
Μεσογειακοί Αγώνες
  3η θεση: Ταραγόνα - 2018

 Συλλογικοί Τίτλοι - Διακρίσεις 
 2 Πρωταθλήματα Ελλάδας: 2018, 2019
 2 Κύπελλο Ελλάδας: 2016, 2017
 4 Λιγκ Καπ Ελλάδας: 2016, 2017, 2018, 2019
 1 Πρωτάθλημα Α2: 2009

Πηγές 
 Το βιογραφικό του Στιβαχτή
 Απέκτησε Στιβαχτή ο Ολυμπιακός

Έλληνες αθλητές της πετοσφαίρισης
Πετοσφαιριστές της εθνικής Ελλάδος
Πετοσφαιριστές ΑΕΚ
Πετοσφαιριστές ΟΣΦΠ
Πετοσφαιριστές ΠΑΟ
Αντρέι Σπίνου

Ο Αντρέι Σπίνου (ρουμ.: Andrei Spînu, 24 Ιανουαρίου 1987) είναι Ρουμάνος διεθνής πετοσφαιριστής. Γεννήθηκε στην πρωτεύουσα της Μολδαβίας Κισινάου, έχει ύψος 2,10 μ. και αγωνίζεται στη θέση του κεντρικού.

Καριέρα 
Ο Αντρέι Σπίνου υπέγραψε το πρώτο του επαγγελματικό συμβόλαιο το 2005 στην Ουνιρέα Ντέι, ομάδα της πατρίδας του, σε ηλικία 18 ετών.

Το 2007 μεταπήδησε στην Ουνιβερσιτάτεα Κλουζ, ομάδα επίσης της Ρουμανίας, στην οποία παρέμεινε για δύο χρόνια.

Επόμενος σταθμός στην καριέρα του ήταν η Γερμανική Φριντρισάφεν, με την οποία κατέκτησε το πρωτάθλημα Γερμανίας το 2010. Στη συνέχεια επέστρεψε στη Ρουμανία καθώς υπέγραψε συμβόλαιο συνεργασίας με την Τόμις Κωνστάντζας.

Με την ομάδα της Κωνστάντζας κατάφερε να κατακτήσει κατά τις αγωνιστικές περιόδους 2012-13 και 2013-14 δύο πρωταθλήματα και δύο κύπελλα Ρουμανίας.

Το Καλοκαίρι του 2015, ο Σπίνου αποκτήθηκε από τον Ολυμπιακό Πειραιώς, στον οποίο παρέμεινε μέχρι το Καλοκαίρι του 2016, και με τον οποίο κατέκτησε το Κύπελλο Ελλάδας και το Λιγκ Καπ της περιόδου 2015-2016.

Διεθνείς συμμετοχές 
Ο Αντρέι Σπίνου είναι διεθνής με την εθνική ομάδα πετοσφαίρισης της Ρουμανίας από το 2008 έχοντας πραγματοποιήσει 40 επίσημες συμμετοχές μέχρι τον Ιούλιο του 2015.

Τίτλοι - Διακρίσεις 
  Χάλκινο Μετάλλιο Κυπέλλου Συνομοσπονδίας: 2014 με την Τόμις Κωνστάντζας.
 2 Πρωταθλήματα Ρουμανίας: 2013, 2014
 2 Κύπελλα Ρουμανίας: 2013, 2014
 1 Πρωτάθλημα Γερμανίας: 2010
 1 Κύπελλο Ελλάδας: 2016
 1 Λιγκ Καπ Ελλάδας: 2016

Πηγές 
 Στοιχεία για Αντρέι Σπίνου www.volleyleague.gr
 Απέκτησε Σπίνου ο Ολυμπιακός www.osfp.gr

Ρουμάνοι πετοσφαιριστές
Πετοσφαιριστές ΟΣΦΠ
Χοσέ Ριβέρα

Ο Χοσέ Μάνουελ Ριβέρα Κααμάνο, γνωστός πιο απλά και ως Χοσέ Ριβέρα (γεννημένος στις 28 Μαϊου 1977) είναι Πουερτορικανός πρώην διεθνής πετοσφαιριστής. Έχει ύψος 192εκ και αγωνίζεται στη θέση του ακραίου.

Καριέρα 
Ο Χοσέ Ριβέρα έκανε τα πρώτα του βήματα στο χώρο της πετοσφαίρισης αγωνιζόμενος με την αντίστοιχη ομάδα του Πανεπιστημίου Λ'Ετάτ του Οχάϊο, κατά τη διάρκεια των σπουδών του. Το 2001 κι ενώ προηγουμένως είχε τελειώσει τις σπουδές του, ο Ριβέρα δοκίμασε την τύχη του στην πετοσφαίριση αγωνιζόμενος στην ισπανική Μελίγια, ωστόσο γρήγορα επέστρεψε στην πατρίδα του, την Κόστα Ρίκα, παίρνοντας μεταγραφή στην τοπική Ρεμπέλντες ντε Μόκα ενώ στη συνέχεια μεταπήδησε στους Πλέιερος Σαν Χουάν, ομαδα επίσης του Πουέρτο Ρίκο.

Το 2003 ταξίεψε στην Ιταλία για λογαριασμό της Ιντέκο Μολφέττα, στην οποία παρέμεινε για ένα χρόνο. Το 2004 μεταπήδησε στην Πολωνία για λογαριασμό της Γιατστρέμπσκι Βεγκίλ, ενώ τον αμέσως επόμενο χρόνο βρέθηκε στη Γαλλία προκειμένου να μεταγραφεί στην Μπεβό.

Την αγωνιστική περίοδο 2006-07 αγωνίστηκε με τη βελγική Νόλικο Μάασεικ. Την τριετία 2007-10, ο Χοσέ Ριβέρα αγωνίστηκε στην Ελλάδα, αρχικά με τη φανέλα του Ηρακλή Θεσσαλονίκης (2007-08), έπειτα με αυτή του Ολυμπιακού Πειραιώς (2008-09) κι έπειτα με αυτή της Ε.Α. Πατρών (2009-10).

Τη διετία 2010-12 αγωνίστηκε στην Ιταλία αρχικά για λογαριασμό της Καλίπο Σπορτ κι έπειτα για τη Λατίνα Βόλει. Το 2013 επέστρεψε στο Πουέρτο Ρίκο καθώς συμφώνησε να υπογράψει επαγγελματικό συμβόλαιο συνεργασίας με τους Καρολίνα Τζάιαντς.

Στην ομάδα της χώρας του παραμένει μέχρι και σήμερα.

Διεθνείς συμμετοχές 
Ο Χοσέ Ριβέρα ήταν διεθνής με την εθνική ομάδα πετοσφαίρισης του Πουέρτο Ρίκο με την οποία έχει πραγματοποιήσει περισσότερες από 40 συμμετοχές. Έχει κατακτήσει μεταξύ άλλων και ένα χάλκινο μετάλλιο στους Παναμερικανικούς Αγώνες του 2010.

Τίτλοι 
 1 Πρωτάθλημα Ελλάδος: 2009
 1 Κύπελλο Ελλάδας: 2009

Πηγές 
 Στον Ολυμπιακό ο Χοσέ Ριβέρα

Πορτορικανοί πετοσφαιριστές
Πετοσφαιριστές ΟΣΦΠ
Πετοσφαιριστές Ηρακλή
Πετοσφαιριστές Ε.Α. Πατρών
Ολεξέι Γκάτιν

Ο Ολεξέι Γκάτιν (γεννημένος στις 28 Μαΐου 1974) είναι Ουκρανός παλαίμαχος πετοσφαιριστής. Έχει ύψος 201 εκατοστά και αγωνίζεται στη θέση του ακραίου.

Καριέρα 
Ο Ολεξέι Γκάτιν έκανε τα πρώτα του βήματα στο χώρο της πετοσφαίρισης στις ακαδημίες της Σαχτάρ Λουγκάνσκ, ομάδα της γενέτειράς του, στην οποία παρέμεινε μέχρι το 1994.

Το 1994 αποφάσισε να αφήσει την Ουκρανία και να ταξιδέψει στην Ιταλία προκειμένου να συνεχίσει εκεί την καριέρα του. Αρχικά αγωνίστηκε με τα χρώματα της Ραβένα (1994-95) ενώ στη συνέχεια μεταπήδησε στην Μπολόνια (1995-97).

Το 1997 άφησε την Ευρώπη και ταξίδεψε στη Λατινική Αμερική και συγκεκριμένα στη Βραζιλία, καθώς συμφώνησε με την τοπική Πόρτο Αλέγκρε. Με την ομάδα της Βραζιλίας κατάφερε να κατακτήσει δύο συνεχόμενα εγχώρια πρωταθλήματα το 1998 και το 1999.

Μετά το επιτυχημένο πέρασμά του από τη Βραζιλία, ο Γκάτιν επέστρεψε στην Ιταλία για λογαριασμό της Μπάνκα Ματσεράτα, στην οποία παρέμεινε για μία σεζόν. Την περίοδο 2000-01 αγωνίστηκε στην Ιαπωνία και την Τογιότα Ναγκόγια, ενώ στη συνέχεια επέστρεψε και πάλι στην Ιταλία, αυτή τη φορά για λογαριασμό της Ανκόνα.

Το 2003 μετεγγράφη στον Ολυμπιακό Πειραιώς στον οποίο παρέμεινε για ένα χρόνο χωρίς ωστόσο να καταφέρει να κατακτήσει κάποιο τίτλο. Το 2004 μετεγγράφη στην ισπανική Σον Αμάρ με την οποία κατέκτησε ένα Κύπελλο Ισπανίας και ένα εγχώριο Σούπερ Καπ (2005).

Το 2005 επέστρεψε και πάλι στην Ιταλία αγωνιζόμενος αρχικά στην Πρίσμα Ταράντο (2005-06) και τη Ρόμα Βόλει (2006-08).

Τίτλοι 
 2 Πρωταθλήματα Βραζιλίας: 1998, 1999
 1 Κύπελλο Ισπανίας: 2005
 1 Σούπερ Καπ Ισπανίας: 2005

Πηγές 

Πετοσφαιριστές ΟΣΦΠ
Πάολο Μέρλο

Ο Πάολο Μέρλο (γεννημένος στις 12 Οκτωβρίου 1965) είναι Ιταλός  παλαίμαχος διεθνής πετοσφαιριστής. Έχει ύψος 201εκ και αγωνιζόταν στη θέση του κεντρικού.

Καριέρα 
Ο Πάολο Μέρλο αγωνίστηκε σχεδόν καθ'όλη τη διάρκεια της καριέρας του σε ομάδες της Ιταλίας. Μοναδική εξαίρεση αποτέλεσε η σεζόν 1997-98, κατά τη διάρκεια της οποίας αγωνίστηκε στην Ελλάδα για λογαριασμό του Ολυμπιακού Πειραιώς.

Έκανε τα πρώτα του βήματα στις ακαδημίες της Καζατενόβο, στην οποία παρέμεινε μέχρι το 1981. Στη συνέχεια μεταπήδησε στις ακαδημίες της Μπεσανέσε, στην οποία και παρέμεινε μέχρι το 1984. 

Μέσα στην επόμενη 12ετία πέρασε από αρκετούς συλλόγους της Ιταλίας. Συγκεκριμένα, ο Μέρλο αγωνίστηκε με τα χρώματα των: Μεράτε (1984-85), Βιμερτσάτε (1985-86), Παγιάβολο Μοντέντα (1986-89), Πάντοβα (1989-91), Βόλει Τρεβίζο (1991-92), Σίο Σπορτ (1992096) και Μοντισιάρι (1996-97).

Το 1997 αποφάσισε να αφήσει για πρώτη φορά στην καριέρα του την Ιταλία και να μεταπηδήσει στην Ελλάδα για λογαριασμό του Ολυμπιακού Πειραιώς. Στην ομάδα του Πειραιά παρέμεινε για ένα χρόνο κατακτώντας το εγχώριο νταμπλ του 1998.

Το 1998 επέστρεψε στην Ιταλία, στην οποία και παρέμεινε μέχρι το τέλος της καριέρας του. Αγωνίστηκε με τις: Ρόμα Βόλει (1998-99), Βόλει Ζάνε (1999-00 και 2001-03) και Σίο Σπορτ (2000-01).

Μετά το τέλος της αγωνιστικής περιόδου 2002-03, ο Πάολο Μέρλο αποφάσισε να τερματίσει την πολυετή επαγγελματική του καριέρα σε ηλικία 38 ετών.

Διεθνείς συμμετοχές 
Ο Πάολο Μέρλο ήταν διεθνής με την εθνική ομάδα πετοσφαίρισης της Ιταλίας από το 1988 και πραγματοποίησε κατά τη διάρκεια της καριέρας του δεκάδες συμμετοχές.

Τίτλοι 
 1 Πρωτάθλημα Ελλάδας: 1998
 1 Κύπελλο Ελλάδας: 1998

Ιταλοί πετοσφαιριστές
Πετοσφαιριστές ΟΣΦΠ
Νίκος Δεληπρίμης

Ο Νίκος Δεληπρίμης (γεννημένος στις 17 Μαϊου 1990 στον Πειραιά) είναι Έλληνας επαγγελματίας πετοσφαιριστής. Έχει ύψος 197εκ και αγωνίζεται στη θέση του ακραίου.

Καριέρα 
Ο Νίκος Δεληπρίμης ξεκίνησε την καριέρα του στο χώρο της πετοσφαίρισης στις ακαδημίες του Ολυμπιακού Πειραιώς, στις οποίες βρισκόταν από το 2000. Το 2006 υπέγραψε το πρώτο του επαγγελματικό συμβόλαιο με το σύλλογο, ωστόσο ένα χρόνο αργότερα αποτέλεσε παρελθόν, καθώς αποφάσισε να συνεχίσει την καριέρα του στον Α.Ο. Κηφισιάς.

Στην ομάδα της Κηφισιάς παρέμεινε μέχρι και το 2013, με εξαίρεση τη σεζόν 2010-11, κατά τη διάρκεια της οποίας αγωνίστηκε με τα χρώματα του Μίλωνα.

Την περίοδο 2013-14, ο Δεληπρίμης μετεγγράφη στον Οδυσσέα Αμαρουσίου, στον οποίο ωστόσο παρέμεινε μόνο για ένα χρόνο καθώς το 2014 πήρε μεταγραφή στον Σ.Φ.Π. Χανίων.

Το καλοκαίρι του 2015, ο Δεληπρίμης επέστρεψε στον Ολυμπιακό Πειραιώς, οκτώ χρόνια μετά την πρώτη του αποχώρηση από το σύλλογο.

Στην ομάδα του Πειραιά παραμένει μέχρι σήμερα.

Τίτλοι 
 1 Πρωτάθλημα ΕΣΠΕΔΑ Παίδων: 2004
 3 Πρωταθλήματα ΕΣΠΕΔΑ Εφήβων: 2005, 2006, 2007

Πηγές 
 Στον Σ.Φ.Π. Χανίων ο Δεληπρίμης 
 Επέστρεψε στον Ολυμπιακό ο Δεληπρίμης

Έλληνες αθλητές της πετοσφαίρισης
Πετοσφαιριστές ΟΣΦΠ
Πετοσφαιριστές Εθνικού Πειραιώς
Μάρκος Γαλιώτος

Ο Μάρκος Γαλιώτος (γεννημένος στις 23 Αυγούστου 1996) είναι Έλληνας επαγγελματίας πετοσφαιριστής. Έχει ύψος 1,95 μ. και αγωνίζεται στη θέση του πασαδόρου.

Καριέρα 
Ο Μάρκος Γαλιώτος έκανε τα πρώτα του βήματα στο χώρο της πετοσφαίρισης στις ακαδημίες του Α.Ο.Ν. Αργυρούπολης, στις οποίες παρέμεινε για από το 2009 μέχρι το 2013.

Το 2013 έκανε το μεγάλο βήμα στην καριέρα του και μετεγγράφει στον Ολυμπιακό Πειραιώς, στο παιδικό τμήμα του οποίου ενσωματώθηκε αμέσως. Μάλιστα, η πρώτη του χρονιά στην ομάδα του Πειραιά ήταν ιδιαίτερα επιτυχημένη, καθώς κατάφερε να κατακτήσει το Πρωτάθλημα ΕΣΠΕΔΑ Παίδων αλλά και να ανακηρυχθεί καλύτερος πασαδόρος και MVP της διοργάνωσης. Την επιτυχία της ανακήρυξης του ως καλύτερου πασαδόρου του πρωταθλήματος ΕΣΠΕΔΑ εφήβων επανέλαβε και τα έτη 2015 και 2016, παρότι η ομάδες του τις χρονιές εκείνες δεν κατέκτησαν το πρωτάθλημα.

Το 2014, η διοίκηση του Ολυμπιακού αποφάσισε να παραχωρήσει δανεικό τον Γαλιώτο προκειμένου να πάρει περισσότερες ευκαιρίες και να αποκομίσει εμπειρίες. Η ομάδα στην οποία μεταπήδησε ήταν η Αργυρούπολη, από την οποία είχε ξεκινήσει την καριέρα του. 

Οι καλές του εμφανίσεις με την ομάδα της Αργυρούπολης ανάγκασαν τη διοίκηση του Ολυμπιακού να προτείνουν τον Αύγουστο του 2015 στον Γαλιώτο εκ νέου νέο συμβόλαιο συνεργασίας με ταυτόχρονο προβιβασμό στην πρώτη ομάδα του συλλόγου.
Το 2016 ο Μάρκος Γαλιώτος μετακόμισε στη Χαλκίδα, για να αγωνιστεί στο πρωτάθλημα της Βόλεϊ Λίγκ με τη νεοφώτιστη ομάδα του τοπικού Ηρακλή.

Τίτλοι 
 1 Κύπελλο Ελλάδος: 2016
 1 Λιγκ Καπ Ελλάδας: 2016
 1 Πρωτάθλημα ΕΣΠΕΔΑ Εφήβων: 2014
 1  Πρωτάθλημα ΕΣΠΕΔΑ Παίδων: 2014

Ατομικές διακρίσεις 
 Καλύτερος Πασαδόρος Πρωταθλήματος ΕΣΠΕΔΑ Παίδων: 2014
 Καλύτερος Πασαδόρος Πρωταθλήματος ΕΣΠΕΔΑ Εφήβων:2014, 2015, 2016 
 MVP Τελικής Φάσης Πρωταθλήματος ΕΣΠΕΔΑ Παίδων: 2014

Πηγές 
 Μάρκος Γαλιώτος - Στοιχεία www.greekvolley.gr
 Στην Αργυρούπολη ο Γαλιώτος www.sports8.gr
 Νέο συμβόλαιο και προαγωγή για τον Γαλιώτο www.gazzetta.gr
 Τελική Φάση Πρωταθλήματος ΕΣΠΕΔΑ Εφήβων 2015 www.volleyball.gr
 Ο Μάρκος Γαλιώτος στον Ηρακλή Χαλκίδας www.eviaportal.gr

Έλληνες αθλητές της πετοσφαίρισης
Πετοσφαιριστές ΟΣΦΠ
Πετοσφαιριστές ΠΑΟ
Κωνσταντίνα Βλαχάκη

Η Κωνσταντίνα Βλαχάκη (8 Μαΐου 1995, Χανιά) είναι Ελληνίδα διεθνής αθλήτρια πετοσφαίρισης, η οποία αγωνίζεται με τη φανέλα της Θέτιδας Βούλας στην Βόλεϊ Λιγκ της Ελλάδας ως ακραία. Παράλληλα, η Βλαχάκη είναι και αθλήτρια του μπιτς βόλει έχοντας εκπροσωπήσει την Ελλάδα σε διάφορες διοργανώσεις.

Καριέρα 
Η Κωνσταντίνα Βλαχάκη έκανε τα πρώτα της βήματα στο χώρο της πετοσφαίρισης στις ακαδημίες του Σ.Φ.Π. Χανίων, στον οποίο παρέμεινε μέχρι το 2013, οπότε μεταπήδησε ως δανεική στον Ηρακλή Κηφισιάς, με τον οποίο αγωνίστηκε στο Πρωτάθλημα της Α1 την περίοδο 2013-2014.

Οι πολύ καλές της εμφανίσεις με την ομάδα της Κηφισιάς προκάλεσαν το ενδιαφέρον αρκετών ομάδων, με τον Ολυμπιακό Πειραιώς να είναι αυτός που κατάφερε τελικά να την αποκτήσει το Καλοκαίρι του 2014 με εκ νέου δανεισμό διάρκειας ενός έτους από την ομάδα των Χανίων. Στα μέσα της πρώτης της χρονιάς στους Πειραιώτες είχε ένα σοβαρό τραυμαυματισμό, που την κράτησε εκτός αγώνων στο μεγαλύτερο μέρος της περιόδου 2014-2015. Όμως οι υπεύθυνοι του Ολυμπιακού εκτιμώντας τις εμφανίσεις και το ταλέντο της, την απέκτησαν με κανονική μεταγραφή από τον Σ.Φ.Π. Χανίων το Καλκαίρι του 2015, συνάπτοντας μαζί της τριετές συμβόλαιο, το οποίο ανανεώθηκε τον Μάιο του 2018.

Με την ομάδα του Πειραιά η Κωνσταντίνα Βλαχάκη κατέγραψε στο ενεργητικό της 5 νταμπλ (Πρωτάθλημα και Κύπελλο Ελλάδας), το ασημένιο μετάλλιο στο Ευρωπαϊκό Κύπελλο Θριάμβου (Τσάλεντζ Καπ) το 2017 αλλά κυρίως το χρυσό μετάλλιο στην ίδια διοργανωση το 2018.
Τον Μάιο του 2019 η Κωνσταντίνα Βλαχάκη αποχώρησε από τις ερυθρόλευκες, εντασσόμενη στη Θέτιδα Βούλας.

Τον Μάιο του 2020 η Κωνσταντίνα Βλαχακη υπέγραψε συμβόλαιο με τον Α. Ο. Θήρας.

Συλλογικοί τίτλοι - Διακρίσεις

Διεθνείς διοργανώσεις 
Ευρωπαϊκό Κύπελλο Θριάμβου (Τσάλεντζ Καπ)
  1η θέση: 2018 (Ολυμπιακός Πειραιώς)
  2η θέση: 2017 (Ολυμπιακός Πειραιώς)

 Εθνικά Πρωταθλήματα 5 Πρωτάθλημα Ελλάδας 2014-15, 2015-16, 2016-17, 2017-18, 2018-19 (Ολυμπιακός Πειραιώς)

 Εθνικά Κύπελλα 5 Κύπελλα Ελλάδας'''
 2015, 2016, 2017, 2018, 2019 (Ολυμπιακός Πειραιώς)

Παραπομπές

Εξωτερικοί σύνδεσμοι - Πηγές 
 Κωνσταντίνα Βλαχάκη - Παρουσίαση www.greekvolley.gr
 Κωνσταντίνα Βλαχάκη - Παρουσίαση στον ιστοχώρο της CEV www.cev.lu
 Η Βλαχάκη δανεική στον Ολυμπιακό www.sentragoal.gr
 Τριετές συμβόλαιο με τον Ολυμπιακό υπέγραψε η Βλαχάκη www.olympiacossfp.gr
 Συνέντευξη της Κωνσταντίνας Βλαχάκη www.redvoice.gr
 Δυναμικό Ολυμπιακού - Ιστοχώρος της CEV /www.cev.lu

Ελληνίδες αθλήτριες της πετοσφαίρισης
Πετοσφαιρίστριες της εθνικής Ελλάδος
Πετοσφαιρίστριες ΟΣΦΠ
Μελίνα Εμμανουηλίδου

Η Μελίνα Εμμανουηλίδου (18 Σεπτεμβρίου 1994, Κόρινθος) είναι Ελληνίδα διεθνής αθλήτρια πετοσφαίρισης, η οποία αγωνίζεται με τη φανέλα του Ολυμπιακού Πειραιώς στην Βόλεϊ Λιγκ της Ελλάδας ως κεντρική.

Καριέρα 
Γεννημένη στην Κόρινθο, η Εμμανουηλίδου έκανε τα πρώτα της βήματα στο χώρο της πετοσφαίρισης στις ακαδημίες του Α.Σ.Π. Κόρινθος, στις οποίες παρέμεινε μέχρι το 2008.

Το 2008 εγκαταλείπει την γενέτειρά της καθώς παίρνει μεταγραφή για την Αρτέμιδα Κορυδαλλού, η οποία αγωνιζόταν στην Α2 Εθνική Κατηγορία. Στην ομάδα του Κορυδαλλού παρέμεινε για τέσσερα χρόνια. Οι εμφανίσεις της με την Αρτέμιδα προκάλεσαν το 2010 την κλήση της στην ελληνική εθνική ομάδα πετοσφαίρισης σε επίπεδο νεανίδων.

Το 2012 μετεγγράφη στον Πανναξιακό, με τον οποίο πανηγύρισε την άνοδο της ομάδας στην Α1 εθνική κατηγορία την αγωνιστική περίοδο 2012-13 ως πρωταθλήτρια της Α2. Στην ομάδα της Νάξου παρέμεινε μέχρι το 2015.

Επόμενος σταθμός στην καριέρα της Μελίνας Εμμανουηλίδου ήταν ο Ολυμπιακός Πειραιώς, στον οποίο παρέμεινε δύο χρινιές. Με την ομάδα του Πειραιά η Εμμανουηλίδου κατάκτησε δύο νταμπλ (Πρωτάθλημα και Κύπελλο Ελλάδας) τις περιόδους 2015-16 και 2016-17, καθώς και το Ασημένιο Μετάλλιο στο Ευρωπαϊκό Κύπελλο Θριάμβου (Τσάλεντζ Καπ) το 2017.
Τον Ιούνιο του 2017 η Εμμανουλίδου επιστρέφει στο Αιγαίο, αλλά αυτή τη φορά σε ένα άλλο κυκλαδονήσι τη Σαντορίνη και εντάσσεται στον Α.Ο. Θήρας, που με αρκετές μεταγραφές ισχυροποίησε ιδιαίτερα την ομάδα του, προσβλέποντας σε μία καλύτερη παρουσία τόσο Πρωτάθλημα Ελλάδας, όσο και στα Ευρωπαϊκά Κύπελλα.

Διεθνής καριέρα 
Η Μελίνα Εμμανουηλίδου είναι από το 2010 διεθνής με την ελληνική εθνική ομάδα πετοσφαίρισης νεανίδων. Το 2014 κλήθηκε για πρώτη φορά στην Εθνική ομάδα γυναικών. Από τότε συμμετέχει ανελλιπώς σε όλους τους αγώνες της Εθνικής, τόσο για την Ευρωπαϊκή Λίγκα, όσο και για το Ευρωπαϊκό και το Παγκόσμιο Πρωτάθλημα.

Συλλογικοί τίτλοι - Διακρίσεις

Διεθνείς διοργανώσεις 
Ευρωπαϊκό Κύπελλο Θριάμβου (Τσάλεντζ Καπ)
  2η θέση: 2017 (Ολυμπιακός Πειραιώς)

 Εθνικά Πρωταθλήματα 2 Πρωταθλήματα Ελλάδας 
 2015-16, 2016-17 (Ολυμπιακός Πειραιώς)
1 Πρωτάθλημα Α2 Εθνικής Κατηγορίας
 2012-13 (Πανναξιακός Α.Ο.Ν.)

 Εθνικά Κύπελλα 2 Κύπελλα Ελλάδας
 2016, 2017 (Ολυμπιακός Πειραιώς)

Ατομικές Διακρίσεις 
 Πρωτάθλημα Ελλάδας 2017-18: Πολυτιμότερη Παίκτρια (M.V.P.) 11ης αγωνιστικής 
 Πρωτάθλημα Ελλάδας 2018-19: Πολυτιμότερη Παίκτρια (M.V.P.) 2ης αγωνιστικής

Παραπομπές

Εξωτερικοί σύνδεσμοι - Πηγές 
 Μελίνα Εμμανουηλίου - Παρουσίαση greekvolley.eu
 Εμμανουηλίδου - Παρουσίαση στον ιστοxώρο της CEV www-old.cev.eu
 Στον Ολυμπιακό η Εμμανουηλίδου www.gavros.gr
 Στο Καρπενήσι η Εθνική Ελλάδος www.evrytanika.com
 Δυναμικό Ολυμπιακού στον ιστοxώρο της CEV www-old.cev.eu
 Εθνική Ελλάδας 2016 www-old.cev.eu
 Η Εμανουηλίου στον Α.Ο. Θήρας www.aothiras.gr
 Μελίνα Εμμανουηλίδου: Ατομικά στοιχεία - Ομάδες καριέρας - Διακρίσεις www.women.volleyball-movies.net

Ελληνίδες αθλήτριες της πετοσφαίρισης
Πετοσφαιρίστριες της εθνικής Ελλάδος
Πετοσφαιρίστριες Πανναξιακού
Πετοσφαιρίστριες ΟΣΦΠ
Πετοσφαιρίστριες ΑΟ Θήρας
Ντεμπρέ Μπιζέν

Το Ντεμπρέ Μπιζέν (Debre Bizen) είναι το πιο γνωστό μοναστήρι της Ορθόδοξης Εκκλησίας Ταουαχιντό (Tawāhidō) της Ερυθραίας. Βρίσκεται στην κορυφή του όρους Ντεμπρέ Μπιζέν (825 μέτρα), κοντά στην πόλη Νεφασίτ (Nefasit) στην Ερυθραία. Η βιβλιοθήκη της, περιέχει πολλά σημαντικά χειρόγραφα στη γλώσσα Γκέ'εζ (Ge'ez).

Ιστορία 
Το Ντεμπρέ Μπιζέν ιδρύθηκε κατά το 1350 από τον Αββά Φίλιππο (Abba Filipos), ο οποίος ήταν μαθητής του Αββά Αμπσάντι (Abba Absadi). Κατά το 1400, η Μονή ακολούθησε τον κανόνα του Οίκου Ιουστάτεβος (Ewosṭatewos) (Άγιος Ευστάθιος της Αιθιοπίας)  και ένα γκαντλ (gadl) των Ιουστάτεβος, συντάχθηκε αργότερα εκεί. Σύμφωνα με τον Τομ Κίλλιον (Tom Killion), παρέμεινε ανεξάρτητο από την Αιθιοπική Ορθόδοξη Εκκλησία ενώ ο Ρίτσαρντ Πάνκχερστ (Richard Pankhurst) δηλώνει, ότι εξακολουθούσε να εξαρτάται από την Αιθιοπική Ορθόδοξη Εκκλησία με κέντρο το Αξούμ.

Σε κάθε περίπτωση, επιβιώνει ένα κεφάλαιο του αυτοκράτορα Ζαρά Γιακόμπ (Zara Yaqob), το οποίο χορηγούσε εδάφη στο Ντεμπρέ Μπιζέν.

Το μοναστήρι ήταν ένας από τους πολλούς οικισμούς που καταστράφηκαν τον 16ο αιώνα, από τους Οθωμανούς σε μια από τις εκστρατείες τους, για τη δημιουργία της επαρχίας του Χαμπές (Habesh).

Όταν ο Αμπούνα Γιοχάνες ΙΔ (Abuna Yohannes XIV), ο οποίος ήρθε στην Αιθιοπία από το Κάιρο, για να υπηρετήσει ως επικεφαλής της Αιθιοπικής Εκκλησίας, κρατήθηκε στο Αρκίκο (Arqiqo), από την τοπική Naib, για λύτρα. Ο ηγούμενος του Ντεμπρέ Μπιζέν, τον βοήθησε να δραπετεύσει.

Σημειώσεις

Παραπομπές 

Χριστιανικά μοναστήρια του 14ου αιώνα
Εκκλησιαστικά κτίρια στην Ορθοδόξη Ερυθραία
Θρησκευτικές οργανώσεις που δημιουργήθηκαν το 1350
Περιφέρεια Βόρειας Ερυθράς Θάλασσας
Θεοτοκικόν Κόμμα

Το Θεοτοκικό κόμμα ήταν ελληνικό πολιτικό κόμμα, το οποίο ιδρύθηκε από τον Γεώργιο Θεοτόκη. Αργότερα, το κόμμα αυτό προσχώρησε στο Κόμμα Εθνικοφρόνων του τότε αρχηγού Δημητρίου Γούναρη.

Καταργημένα πολιτικά κόμματα στην Ελλάδα
NGC 214

Ο NGC 214 είναι ραβδωτός σπειροειδής γαλαξίας στον αστερισμό Ανδρομέδα. Τον ανακάλυψε ο αστρονόμος Ουίλιαμ Χέρσελ (Frederick William Herschel) στις 10 Σεπτεμβρίου 1784.

Αναφορές

Εξωτερικοί σύνδεσμοι 
 

0214
Ραβδωτοί σπειροειδείς γαλαξίες
Ανδρομέδα (αστερισμός)
NGC 4372

To NGC 4372 ή Caldwell 108 είναι σφαιρωτό σμήνος κλάσης XII στον αστερισμό Μυία. Έχει φαινόμενο μέγεθος +7,2 και απέχει 18.900 έτη φωτός από την Γη. 

Το ανακάλυψε ο αστρονόμος Τζέημς Ντάνλοπ (James Dunlop.) στις 30 Απριλίου 1826.

Αναφορές

Εξωτερικοί σύνδεσμοι 

4372
108
Σφαιρωτά σμήνη
Μυία (αστερισμός)
NGC 4609

Ο NGC 4609 ή Caldwell 98 είναι ανοικτό σμήνος το οποίο απέχει περίπου 1300 Parsec  και βρίσκεται στον αστερισμό Σταυρός του Νότου.

Το ανακάλυψε ο αστρονόμος Τζέημς Ντάνλοπ (James Dunlop) στις 12 Μαΐου 1826.

Αναφορές

Βιβλιογραφία 
 Tirion, Rappaport, Lovi, Uranometria 2000,0, William Bell-inc. ISBN 0-943396-14-X

Εξωτερικοί σύνδεσμοι 

098
4609
Σταυρός του Νότου
Ανοικτά σμήνη
Μόνμαθ

Το Μόνμαθ (αγγλικά: Monmouth, προφορά /ˈmɒnməθ/, ουαλικά: Trefynwy «Τρεβάνουι») είναι μικρή πόλη στο Μόνμαθσιρ της νοτιοανατολικής Ουαλίας. Σύμφωνα με την απογραφή του 2011 έχει 10.508 κατοίκους. Βρίσκεται στο σημείο όπου ο ποταμός Μόναου συμβάλλει με τον ποταμό Ουάι (Wye), τρία χιλιόμετρα από τα σύνορα με την Αγγλία. Η πόλη βρίσκεται 58 χιλιόμετρα βορειοανατολικά του Κάρντιφ και 200 χιλιόμετρα δυτικά του Λονδίνου.

Στην πόλη βρισκόταν ένα μικρό ρωμαϊκό οχυρό, το Βλέστιο (Blestium), ενώ ο οικισμός δημιουργήθηκαν όταν οι Νορμανδοί έφτιαξαν ένα κάστρο εκεί το 1067. Η μεσαιωνική πέτρινη γέφυρα με οχυρή πύλη επί του Μόναου είναι η μόνη αυτού του τύπου που σώζεται στη Βρετανία. Το κάστρο αργότερα πέρασε στην κατοχή του Οίκου του Λάνκαστερ και ήταν ο τόπος γέννησης του βασιλιά Ερρίκου Ε΄ το 1387. Το 1536 έγινε η κομητειακή πόλη του Μόνμαθσιρ.

Το Μόνμαθ είναι σήμερα τουριστικός προορισμός, ενώ στην οικονομία συνεισφέρουν το εμπόριο και η παροχή υπηρεσιών. Στο παρελθόν ήταν επίσης κέντρο επεξεργασίας μαλλιού, όπου κατασκευάζονταν οι δημοφιλείς πλεκτοί σκούφοι Μόνμαθ από τον 15ο αιώνα και έπειτα.

Παραπομπές 

Πόλεις της Ουαλίας
Αρχιεπισκοπή της Ρίγας

Η Αρχιεπισκοπή της Ρίγας (Λατινικά: Archiepiscopatus Rigensis, Κάτω Γερμανικά: Erzbisdom Riga) ήταν αρχιεπισκοπή της Μεσαιωνικής Λιβονίας, υπαγόμενη στην Αγία Έδρα. Ιδρύθηκε το 1186 ως επισκοπή της Λιβονίας με έδρα το Ύξκυλ, ενώ, αφότου η έδρα της μεταφέρθηκε στην Ρίγα, μετατράπηκε στην επισκοπή της Ρίγας το 1202, η οποία αναβαθμίστηκε σε αρχιεπισκοπή το 1255.

Αρχιεπίσκοπο της Ρίγας 

Οι αρχιεπίσκοποι της Ρίγας ήταν, επίσης, κοσμικοί ηγεμόνες της Ρίγας έως το 1561, όταν και κατά την διάρκεια της Μεταρρύθμισης τα εδάφη πέρασαν από τον Ρωμαιοκαθολικισμό στον Λουθηρανισμό, ενώ το σύνολο των εκκλησιαστικών εδαφών εκκοσμικεύτηκε. Η έδρα αποκαταστάθηκε ως διακονία της Ρωμαιοκαθολικής Εκκλησίας το 1918 και αναβαθμίστηκε σε αρχιδιακονία το 1923.

Επίσκοποι και Αρχιεπίσκοποι της Ρίγας 

Μία νέα Επισκοπή της Λιβονίας ιδρύθηκε στην Λατγαλία το 1621 στα πλαίσια του Βοϊβοδάτου του Ινφλάντι της Πολωνο-Λιθουανικής Κοινοπολιτείας.

Νομισματοκοπεία 

Οι Αρχιεπίσκοποι της Ρίγας ήσαν πρωτοπόροι στον τομέα της νομισματοκοπείας, χρησιμοποιώντας εκ νέου τεχνικές οι οποίες είχαν εγκαταλειφθεί από την εποχή της κατάρρευσης της Ρωμαϊκής Αυτοκρατορίας. Τα ονόματα των Αρχιεπισκόπων που εξουσίασαν μετά το 1418, καθώς και οι χρονολογίες των εκάστοτε περιόδων διακυβέρνησής τους, αποτυπώνονται επάνω στις λιβονικές πένες που έχουν ανασκαφεί σε διάφορους αρχαιολογικούς χώρους. Σε αρκετές περιπτώσεις, αυτές αποτελούν την μοναδική διαθέσιμη βιογραφική πηγή. Ουδεμία λιβονική πένα χρονολογίας παλαιότερης του 1418 έχει βρεθεί.

Δείτε επίσης 
Επισκοπή της Κουρλάνδης
Επισκοπή του Ντόρπατ
Επισκοπή του Έζελ-Βικ
Επισκοπή του Ρέβαλ
Λιβονική Σταυροφορία
Λιβόνιοι Αδελφοί του Ξίφους
Μοναστικό Κράτος των Τευτόνων Ιπποτών

Παραπομπές

Εξωτερικοί Σύνδεσμοι 
 Περισσότερες πληροφορίες σχετικά με τον ρόλο της Αρχιεπισκοπής της Ρίγας στην ιστορία της νομισματοκοπίας είναι διαθέσιμες στο Medieval Livonian Numismatics του William Urban
Αρχιεπισκοπή της Ρίγας(  2009-10-25)
Rīgas arhibīskapija (1255-1562)
Rīgas bīskapija un virsbīskapija

Περιοχή της Βαλτικής
Ιστορία της Λετονίας
Ιστορία της Λιβονίας
Λιβονική Συνομοσπονδία
Λουτράκι Αιτωλοακαρνανίας

Για οικισμούς με το ίδιο όνομα δείτε: Λουτράκι (αποσαφήνιση)

Το Λουτράκι είναι ένας παραθαλάσσιος οικισμός του νομού Αιτωλοακαρνανίας, πάνω στον Αμβρακικό κόλπο. Ο οικισμός  βρίσκεται δίπλα στην ΕΟ Αμφιλοχίας - Λευκάδας και βρίσκεται 16 χλμ. Δυτικά της Αμφιλοχίας. Κατοικείται κυρίως από άτομα από την Κατούνα και σε μικρότερο βαθμό από την Τρύφου. Στον οικισμό υπάρχει ένα υπεραιωνόβιο πλατάνι με εικόνισμα αφιερωμένο στον Άγιο Σπυρίδωνα ο οποίος τοπικά γιορτάζεται στις 11 Αυγούστου όπως και στην Κέρκυρα. Στις παρυφές του οικισμού υπάρχει υπερυψωμένο πέτρινο αυλάκι  που σε πολλά σημεία υποστηρίζεται από αιωνόβια πλατάνια. Στο αυλάκι αυτό υπάρχουν τρείς καμάρες - σύμφωνα με διηγήσεις παλαιοτέρων μια για καβαλάρηδες, μια για πεζούς και μια για ζώα. Με το νερό που έρρεε στο αυλάκι λειτουργούσε πριν από μερικές δεκαετίες νερόμυλος. Σύμφωνα με το σχέδιο Καλλικράτης, μαζί με την Κατούνα και τον Άγιο Νικόλαο συναποτελούν την Τοπική Κοινότητα Κατούνας που ανήκει στη Δημοτική Ενότητα Μεδεώνος του Δήμου Ακτίου - Βόνιτσας. Σύμφωνα με την απογραφή 2011 έχει πληθυσμό 69 κάτοικους.

Το Λουτράκι αναφέρεται από τον Λορδο Βύρωνα, ο οποίος πέρασε από την περιοχή το Νοέμβρη του 1809. Υπήρχε τότε στην περιοχή ένα τελωνείο και στρατώνας, τα οποία περιβάλλονταν από ψηλό τοίχο από όλες τις μεριές εκτός από τη θάλασσα.

Παραπομπές

Χωριά του νομού Αιτωλοακαρνανίας
Δήμος Ακτίου - Βόνιτσας